Importurile României de surse de energie au crescut considerabil în primul trimestru din 2024, în comparație cu perioada similară a anului trecut.
Deși țara noastră a renunțat la producția de cărbune, în urma angajamentelor luate în fața Comisiei Europene privind înverzirea economiei, importurile au crescut cu mai mult de o treime.
În mod similar, importurile de de gaze naturale au crescut cu mai mult de o treime, în timp ce România ezită să dea în exploatare noi perimetre on shore și off shore pentru exploatarea gazului natural.
Reducerea resurselor de energie primară
Producția de gaze naturale a României a crescut cu 1,2% în primul trimestru din 2024, în comparație cu primele trei luni ale anului trecut, iar importurile au crescut cu 35,8%, în același interval de timp.
În ceea ce privește energia electrică, dacă producția autohtonă a scăzut cu 2,4% în primul trimestru, importurile au crescut cu 35,5%.
În același timp, producția de cărbune a scăzut cu 11,6%, pentru ca importurile să se majoreze cu 35,8% față de anul trecut, potrivit datelor publicate de Institutul Național de Statistică.
Principalele resurse de energie primară au totalizat în primul trimestru 7.715 mii tone echivalent petrol (tep), în scădere cu 189,6 mii tep (-2,4%) față de primele trei luni din 2023.
Producţia internă a însumat 4.477,5 mii tep, în scădere cu 109,2 mii tep (-2,4%), iar importul a fost de 3.237,5 mii tep, în scădere cu 80,4 mii tep (-2,4%).
Producția de energie electrică a eolienelor, în picaj
În primul trimestru din 2024, resursele de energie electrică au fost de 17.651,4 milioane kWh, în creștere cu 226,3 milioane kWh (+1,3%) față de perioada ianuarie – martie din 2023.
Creșterea vine însă pe fondul avansului putenic al importurilor, de 35,4%, în timp ce producția internă s-a redus cu 2,4%.
Producţia din termocentrale a fost de 5.328,9 milioane kWh, în creștere cu 105 milioane kWh (+2%), iar cea din hidrocentrale a fost de 4.423,4 milioane kWh, în scădere cu 305,3 milioane kWh (-6,5%).
Centralele nuclearo-electrice au produs în primul trimestru al anului în curs 3.000,3 milioane kWh, în creștere cu 1,5 milioane kWh (+0,1%).
Producţia din centralele electrice eoliene, în aceeași perioadă, a fost de 2.140,4 milioane kWh, în scădere cu 300,4 milioane kWh (-12,3%), iar energia solară produsă în instalaţii fotovoltaice a fost de 475,6 milioane kWh, în creștere cu 129,2 milioane kWh (+37,3%).
Consumul populației rămâne scăzut
Consumul final de energie electrică în primul trimestru a fost de 12.897,1 milioane kWh, cu 1,1% mai mare față de perioada similară din 2023.
Astfel, consumul final de energie electrică în economie a crescut cu 1,4%, iluminatul public a înregistrat o creștere cu 10,5%, iar consumul populaţiei a crescut cu 0,1%.
Exportul de energie electrică a fost de 3.240,3 milioane kWh, în creștere cu 125,5 milioane kWh (+4%).
Articol realizat in colaborare cu Risco.ro